CELEX: 32017R1978
Language: hr
Date: 2017-10-31 00:00:00
Title: Uredba Komisije (EU) 2017/1978 оd 31. listopada 2017. o izmjeni Priloga III. Uredbi (EZ) br. 853/2004 Europskog parlamenta i Vijeća o utvrđivanju određenih higijenskih pravila za hranu životinjskog podrijetla, u pogledu bodljikaša ulovljenih izvan proizvodnih područja koja su razvrstana u razrede (Tekst značajan za EGP. )

1.11.2017   
            
            
               HR
            
            
               Službeni list Europske unije
            
            
               L 285/3
            
         UREDBA KOMISIJE (EU) 2017/1978
   оd 31. listopada 2017.
   o izmjeni Priloga III. Uredbi (EZ) br. 853/2004 Europskog parlamenta i Vijeća o utvrđivanju određenih higijenskih pravila za hranu životinjskog podrijetla, u pogledu bodljikaša ulovljenih izvan proizvodnih područja koja su razvrstana u razrede
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (1), a posebno njezin članak 10. stavak 1.,
   budući da:
   
               (1)
            
            
               Uredbom (EZ) br. 853/2004 utvrđuju se posebna pravila o higijeni hrane životinjskog podrijetla kojih se moraju pridržavati subjekti u poslovanju s hranom. Njome se, među ostalim, predviđa da subjekti u poslovanju s hranom mogu na tržište staviti proizvode životinjskog podrijetla jedino ako su pripremljeni i ako se njima rukovalo isključivo u objektima koji ispunjavaju određene zahtjeve, uključujući odgovarajuće zahtjeve iz Priloga III. toj uredbi.
            
         
               (2)
            
            
               U odjeljku VII. Priloga III. Uredbi (EZ) br. 853/2004 utvrđeno je da se taj odjeljak primjenjuje na žive školjke te, s iznimkom odredbi o pročišćavanju, na žive bodljikaše, žive plaštenjake i žive morske puževe. Navedeno je i da se posebni zahtjevi odnose na češljače (pectinidae) i morske puževe koji nisu filtratori izlovljene izvan proizvodnih područja koja su razvrstana u razrede.
            
         
               (3)
            
            
               Uredbom (EZ) br. 854/2004 Europskog parlamenta i Vijeća (2) utvrđuju se posebna pravila organizacije službenih kontrola proizvoda životinjskog podrijetla. U skladu s njom države članice trebale bi osigurati da proizvodnja i stavljanje u promet živih školjaka, živih bodljikaša, živih plaštenjaka i živih morskih puževa budu podvrgnuti službenim kontrolama iz njezina Priloga II. Poglavljem II. Priloga II. Uredbi (EZ) br. 854/2004 predviđeno je da se proizvodna područja razvrstavaju u razrede u skladu s razinom onečišćenja fekalijama. Životinje filtratori, primjerice školjke, mogu nakupiti mikroorganizme koji mogu biti opasni za zdravlje ljudi.
            
         
               (4)
            
            
               Bodljikaši uglavnom nisu filtratori. Stoga je rizik da te životinje zbog onečišćenja fekalijama nakupe mikroorganizme neznatan. Osim toga, ne postoje epidemiološki podaci kojima bi se utvrdila povezanost odredbi o razvrstavanju proizvodnih područja u razrede iz priloga II. Uredbi (EZ) br. 854/2004 i opasnosti od bodljikaša koji nisu filtratori za zdravlje ljudi. Te bi bodljikaše stoga trebalo isključiti iz odredbi o razvrstavanju proizvodnih područja u razrede kako je utvrđeno u poglavlju II. odjeljka VII. Priloga III. Uredbi (EZ) br. 853/2004.
            
         
               (5)
            
            
               Osim toga, u poglavlju IX. odjeljka VII. Priloga III. Uredbi (EZ) br. 853/2004 utvrđeni su posebni zahtjevi za češljače (pectinidae) i žive morske puževe koji koji nisu filtratori izlovljene izvan proizvodnih područja koja su razvrstana u razrede. Takvi bi se zahtjevi trebali primjenjivati i na bodljikaše koji nisu filtratori.
            
         
               (6)
            
            
               Odjeljak VII. Priloga III. Uredbi (EZ) br. 853/2004 trebalo bi stoga na odgovarajući način izmijeniti.
            
         
               (7)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 853/2004 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2019.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 31. listopada 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 139, 30.4.2004., str. 55.
   
   
      (2)  Uredba (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (SL L 139, 30.4.2004., str. 206.).
   
      PRILOG
      Odjeljak VII. Priloga III. Uredbi (EZ) br. 853/2004 mijenja se kako slijedi:
      
                  1.
               
               
                  u uvodnom dijelu točka 1. zamjenjuje se sljedećim:
                  
                              „1.
                           
                           
                              Ovaj se odjeljak primjenjuje na žive školjke. Izuzimajući odredbe o pročišćavanju, on se primjenjuje i na žive bodljikaše, žive plaštenjake i žive morske puževe. Odredbe o razvrstavanju proizvodnih područja u razrede iz poglavlja II. dijela A tog odjeljka ne primjenjuju se na morske puževe i bodljikaše koji nisu filtratori.”;
                           
                        
            
                  2.
               
               
                  poglavlje IX. zamjenjuje se sljedećim:
                  
                     „POGLAVLJE IX.:   POSEBNI ZAHTJEVI ZA ČEŠLJAČE (PECTINIDAE), MORSKE PUŽEVE I BODLJIKAŠE KOJI NISU FILTRATORI IZLOVLJENE IZVAN PROIZVODNIH PODRUČJA KOJA SU RAZVRSTANA U RAZREDE
                  
                  Subjekti u poslovanju s hranom koji sakupljaju/izlovljavaju češljače (pectinidae), morske puževe i bodljikaše koji nisu filtratori izvan proizvodnih područja koja su razvrstana u razrede ili koji rukuju tim češljačama (pectinidae), morskim puževima i bodljikašima moraju ispunjavati sljedeće uvjete:
                  
                              1.
                           
                           
                              Češljače (pectinidae), morski puževi i bodljikaši koji nisu filtratori ne smiju se staviti u promet ako nisu sakupljeni/izlovljeni i ako se njima ne rukuje u skladu s poglavljem II. dijelom B te ako ne zadovoljavaju norme utvrđene u poglavlju V., što se dokazuje sustavom samokontrola.
                           
                        
                              2.
                           
                           
                              Uz točku 1., ako podaci dobiveni službenim programima praćenja stanja omogućuju nadležnome tijelu da, prema potrebi u suradnji sa subjektima u poslovanju s hranom, razvrsta ribolovna područja, odredbe poglavlja II. dijela A po analogiji se primjenjuju i na češljače (pectinidae).
                           
                        
                              3.
                           
                           
                              Češljače (pectinidae), morski puževi i bodljikaši koji nisu filtratori namijenjeni prehrani ljudi smiju se staviti na tržište jedino preko burze riba, otpremnog centra ili objekta za preradu. Ako rukuju češljačama (pectinidae) i/ili morskim puževima i/ili bodljikašima koji se ne hrane filtriranjem subjekti u poslovanju s hranom koji vode takve objekte moraju o tome obavijestiti nadležno tijelo i, ako je riječ o otpremnom centru, moraju ispunjavati odgovarajuće uvjete iz poglavlja III. i IV.
                           
                        
                              4.
                           
                           
                              Subjekti u poslovanju s hranom koji rukuju češljačama (pectinidae), morskim puževima i bodljikašima koji nisu filtratori moraju ispunjavati sljedeće zahtjeve:
                              
                                          (a)
                                       
                                       
                                          zahtjeve u pogledu dokumentacije koji su predviđeni u poglavlju I. točkama 3. do 7., ako su primjenjivi. U tom slučaju, u registracijskoj ispravi mora biti jasno navedena lokacija područja na kojemu su češljače (pectinidae), morski puževi i bodljikaši koji nisu filtratori izlovljeni; ili
                                       
                                    
                                          (b)
                                       
                                       
                                          zahtjeve iz poglavlja VI. točke 2. o zatvaranju svih pakiranja živih češljača (pectinidae), živih morskih puževa i živih bodljikaša koji se upućuju u maloprodaju i iz poglavlja VII. o identifikacijskoj oznaci i deklaraciji.”